NAUČITI UČENIKE DA UČE ONO ŠTO IM NIJE ZANIMLJIVO

 Često učenici izbjegavaju učiti ono što im nije zanimljivo.

Bitno je da učitelji uoče napore koje učenici ulažu u učenje manje zanimljivih sadržaja kako bi ih mogli poticati i pohvaliti.

 Primjerice: „ Danas ste uložili veliki napor. Posao je bio težak i dobro ste ga obavili. „

 Školski program je propisan i često nisu moguća odstupanja, ali kad god je moguće, nastavni sadržaj treba povezati s učenikovim iskustvom kako bi pronašao jasnu vezu zašto je to što uči važno.

 Važno je da učitelji nastoje sadržaje učiniti što je moguće više intrinzično zanimljivim te koristiti ekstrenzične nagrade kada je potrebno. Ponekad su vanjske nagrade nužne kako bi se učenika potaknulo na rad ili učenje, ali ih se može postupno ukidati kada se učenika zainteresira za nešto.

 Razgovarajte otvoreno s učenikom ako mu želite pomoći. Dobit ćete njegovo povjerenje ako uvidi da vam je stalo do njega kao osobe i da vam je bitno da stekne kompetencije i znanja.

 Izrazite zahvalnost za sav trud koji ulaže u učenje kako bi ga potaknuli da se i dalje trudi.

 Učitelji bi trebali težiti tome da učenici, kroz ostvarivanje nastavnog programa, što bolje upoznaju i nauče iskoristiti i razviti svoje mogućnosti, da učenik spozna što može i da trudom i radom nauči kako to postići. Razina postignuća bit će različita za svakog učenika, ali ju je važno neprekidno podizati.

 Pri radu s učenicima potrebno je u što većoj mjeri isključiti prisilu, kojom se u školi i učenju ne mogu postići dobri rezultati.

 Učenike treba motivirati i zainteresirati za učenje, objasniti im zašto je potrebno nešto naučiti, gradivo im treba biti zanimljivo prezentirano, a zahtjevi primjereni njihovim sposobnostima.

 Sanja režek, prof. psiholog